[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 17.10.2007

SEC(2007) 1338

РАБОТЕН ДОКУМЕНТ НА СЛУЖБИТЕ НА КОМИСИЯТА

Придружителен документ към

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

за изменение на Регламент (ЕО) № 648/2004 с цел да се адаптира към Регламент (ЕО) № … относно класифицирането, етикетирането и опаковането на вещества и смеси, и за изменение на Директива 67/548/ЕИО и Регламент (ЕО) №1907/2006 ОБОБЩЕНИЕ НА ОЦЕНКАТА НА ВЪЗДЕЙСТВИЕТО, ПРОВЕДЕНА ВЪВ ВРЪЗКА С ПРИЛАГАНЕТО НА GHS В ЗАКОНОДАТЕЛСТВОТО НА ОБЩНОСТТА {COM(2007) 613 окончателен}{SEC(2007) 1337}

РАБОТЕН ДОКУМЕНТ НА СЛУЖБИТЕ НА КОМИСИЯТА

ОБОБЩЕНИЕ НА ОЦЕНКАТА НА ВЪЗДЕЙСТВИЕТО, ПРОВЕДЕНА ВЪВ ВРЪЗКА С ПРИЛАГАНЕТО НА GHS В ЗАКОНОДАТЕЛСТВОТО НА ОБЩНОСТТА

Глобалната хармонизирана система за класифициране и етикетиране на вещества и смеси (GHS), която беше официално приета от Икономическия и социален комитет на ООН (ECOSOC) през юли 2003 г., има за цел въвеждането в световен мащаб на единни критерии за класифициране на опасностите от химикалите и тяхното оповестяване посредством етикетиране, с оглед утвърждаването на отговорното боравене с тях. Така следва да се способства търговията с химикали в световен мащаб и същевременно да се защитава човешкото здраве и околната среда.

Оценката на въздействието се отнася до прилагането на GHS в ЕС чрез предложението за регламент и следващите от него изменения в други свързани актове от законодателството на Общността относно химикалите (т. нар. „законодателство надолу по веригата“). Тя е на базата на проучванията за оценка на въздействието, проведени от RPA и London Economics, собствени разработки на службите на Комисията, например тези относно ефекта върху законодателството надолу по веригата и отговорите, получени при консултацията по Интернет.

Анализът показва, че са налице данни, че в дългосрочен план прилагането на GHS ще бъде рационален избор, тъй като периодически повтарящите се, ползи от него които се проявяват под формата на по-ниски разходи във връзка с търговията, в крайна сметка ще компенсират еднократно направените разходи за неговото прилагане. Понижените разходи, които според всички оценки на година възлизат средно на няколко работни дни на фирма, са в резултат на значимото сваляне на регулаторната бариера пред търговията, причинена от различията в световен мащаб в класифицирането и етикетирането. Следователно ще се постигне по-оживена търговия с химикали с държави извън ЕС, която посредством по-добрата външна конкурентоспособност на индустрията в ЕС ще допринесе за постигане на повече растеж и работни места.

Въпреки това разходите по прилагането на системата трябва да останат под наблюдение, така че да се постигнат нетни ползи и в обозримо бъдеще и да се спестят ненужни разходи и административна тежест за МСП. На първо място това изисква гладък преход от настоящата система към GHS, която запазва сегашното високо ниво на защита на здравето и околната среда и намалява максимално тежестта за фирмите. Преходният период трябва да се състои от два последователни етапа, съответно за веществата и за смесите, определени така, че да не допускат големи проблеми с реализацията, да дават възможност за съвместни действия с прегледите на класифицирането в контекста на регистрациите за въвеждане по REACH, и да осигуряват синхрон с темпа на прилагане на GHS на други места по света, така че в търговията да не бъдат пропускани ползи.

Оценката на въздействието подкрепя определянето на преходния период за веществата по такъв начин, че да съвпадне с крайния срок, определен за списъка за класифициране и етикетиране по REACH. По-кратък преходен период би бил практически трудно осъществим и би могъл да доведе до появата на необходимост от ново етикетиране на значителни по обем наличности. По-дълъг преходен период пък би създал проблеми за производителите на смеси, желаещи да започнат да прилагат GHS по-рано.

По отношение на последващия етап от преходния период, който се отнася до смесите, оценката застава в подкрепа на период от 4,5 години. Ясно е, че привидно умерени удължавания на преходния период за смесите след определения срок не са съвместими с все повече увеличаващия се тежест от едновременното управление на две системи за класифициране, като така пречат на доставчиците на смеси, работещи като част от дълги вериги на доставки, много от които са МСП, да ползват полагащото им се, за да се подготвят по-добре за новите изисквания и да разпределят разходите си във времето. Един по-кратък период би означавал, че по-малко на брой доставчици на смеси биха могли да се възползват от вече изготвените класификации по GHS на веществата и сместите, които използват. Предпочитанието, отдадено на периода от 4,5 години, отчита и отговорите, получени в обществената консултация със заинтересованите страни, които силно натежаха в полза на преходни периоди със средна продължителност.